 पर या कभी कभी यूँ ही।
हेमंत और उसके साथी मौके को भाँप कर भूमिगत हो गए थे। पुलिस उन पर छात्रों को गुमराह करने का आरोप लगा कर उनकी तलाश में फिर रही थी, खासतौर पर हेमंत की। यह फराज का घर था जो उनकी शरणस्थली बना हुआ था। हाथ से ही कुछ प्रपत्र तैयार किए जा रहे थे जिन्हें दिल्ली विश्वविद्यालय के कॉलेजों में वितरित करना था। सभी कार्बन लगा कर लिखने में व्यस्त थे। कई प्रेस वाले उनके मित्र थे लेकिन अभी संपर्क नहीं हो पाया था और कोशिश करना खतरें से खाली नहीं था।
'कभी सोचा नहीं था ऐसा दिन भी देखना पड़ सकता है।' रजत ने लिखते हुए ही सिर उठाकर कहा।
बदले में फराज उसकी ओर देख कर मुस्कराया। सलमा पूर्ववत लिखती रही और हेमंत ज्योति के थोड़ा और करीब खिसक आया।
'सब ठीक हो जाएगा यार, चिंता मत करो।' फराज ने कुर्ते की बाँह यूँ चढ़ाई मानो इसी से सब ठीक होगा।
'कैसे होगा...? मुझे तो घर की चिंता हो रही है।' सलमा ने परेशानी भरे स्वर में कहा तो रजत का मन चाहा कि वह उसके बगल में जाकर बैठ जाए और कहे कि उसे चिंता करने की कोई जरूरत नहीं है और वह अभी उसके हिस्से की चिंता करने के लिए जिंदा है। लगभग पुचकारते स्वर में उसने कहा, 'अरे चिंता क्या करना। हम काम कर ही रहे हैं... ऊपरवाला सब ठीक कर देगा।' उसने जानबूझ कर भगवान और खुदा दोनों को समेट लिया।
'कुछ नहीं करेगा भगवान... सब हमें करना है... हमें। बच्चों जैसी बातें करके खुद को बहलाओ मत।' हेमंत के तैश में आकर बोलने से वातावरण काफी असामान्य हो गया, गंभीर और डरावना हो गया।
ठीक उसी समय चीकू आ गया। चीकू बाहर चाय की दुकान पर काम करनेवाला लड़का था जो तहखाने और बाहरी दुनिया के बीच का पुल था। उसने फराज से धीमे से कुछ कहा और फराज जोर-जोर से हँसने लगा। तनाव भरे माहौल को ठीक करने का यह उसका पुराना तरीका था जिसमें वह अक्सर ओवरएक्टिंग करने लगता था।
'क्या हुआ? पागलों की तरह हँसते ही रहोगे या हमें भी कुछ बताओगे?' हेमंत अब तक गुस्से में था। बदले में फराज ने घटना कह सुनाई। राजेंद्र कुमार अभिनीत फिल्म गँवार पर इसलिए प्रतिबंध लगा दिया गया था क्योंकि इसके पोस्टर पर नायक को हल लिए जाते दिखाया गया था।
सभी एक दूसरे की ओर आश्चर्य से देखने लगे। कमरे में अचानक खामोशी छा गई। चीकू भी इनके चेहरों को ध्यान से देख रहा था कि इन्हें अचानक क्या हो गया। सबके चेहरों पर मुस्कराहट की एक लकीर सी खिंच रही थी। अचानक रजत जोरों से हँसने लगा। सभी हँसने लगे। सलमा ने भी पूरे आवेग में हँसना शुरू किया और फिर थोड़ा मुँह खोलकर हँसने लगी। फराज हँसते हँसते कुर्सी से नीचे गिर गया था और अब भी हँस रहा था। ज्योति भी मुस्करा रही थी।
'ठीक है, इसमें इतना हँसने वाली भी क्या बात है...? क्या हो गया ?' हेमंत ने चेहरा गंभीर करके पूछा, हालाँकि हल्की मुस्कराहट उसके चेहरे पर भी थी।
'हुआ यही बड़े भाई कि विनाशकाले विपरीत बुद्धि।' फराज हँसता हुआ बोला।
'अच्छा चलो ठीक है। काम करो।' हेमंत ने कड़े स्वर में कहा और फिर से लि